**2. Saber-se illa:** La consciència d’aïllament en la poesia escrita per dones a mitjan segle XX

Els avenços que es van materialitzar a mitjan segle XX als Estats Units van obrir portes que, fins aleshores, havien estat tancades a les dones. Així, amb la irrupció d’una classe intel·lectual femenina forta, que tenia per primera vegada la possibilitat de reivindicar formes i temes diferents als que havien imperat, també sorgeix la necessitat de trobar el seu lloc en un entorn que ja les havia definit i classificat des de feia segles.

És, precisament, amb la dificultat de definir-se que apareix la consciència de diferència, de saber-se illa en l’oceà de tradicions de què eren hereves i és, també, quan la poesia escrita per aquestes dones fa un gir en el que s’havia convingut a anomenar “poesia confessional”. L’experiència personal de l’aïllament esdevé, doncs, matèria literària amb no poca controvèrsia; traslladar el fet privat a l’espai públic de la literatura no era nou, però sí que ho era la subversió dels temes: des de la psique fins a les especificitats biològiques.

És des d’aquesta consciència que poetes com Sylvia Plath, Adrienne Rich o Anne Sexton s’exploren de manera visceral. En aquesta sessió comentarem la qüestió de l’aïllament prescriptiu que Plath desenvolupa a la novel·la en clau “La Campana de Vidre”, en què l’objectiu és tornar a reconnectar amb el món i com explora el mateix tema de manera lleugerament diferent al poemari “Ariel”. Veurem també com Adrienne Rich assumeix aquesta isolació en termes de no-correspondència amb la tradició patriarcal de què és hereva i com l’aborda Anne Sexton, en poemes com “Her Kind”, sabent-se aïllada entre altres dones que també ho estan i identificant així, una actitud determinada davant la condició femenina que condueix, inevitablement, a la solitud.

A la sessió es llegiran fragments de les següents obres:

*La Campana de Vidre* (1963) , Sylvia Plath

*Ariel* (1965) de Sylvia Plath

*Atles d’un Món Difícil* (1994), d’Adrienne Rich

*To Bedlam and Part Way Back* (1960) d’Anne Sexton